b'\n_START_ARTICLE_\nDamnatio memoriae\n_START_PARAGRAPH_\nDamnatio memoriae je latinski izraz, ki v dobesednem prevodu pomeni \xc2\xbbprekletstvo spomina\xc2\xab. _NEWLINE_V praksi je pomenil obliko posmrtne kazni, ki jo izrekal rimski senat, s katero so iz javnega \xc5\xbeivljenja izbrisali vse sledove obstoja obsojene osebe. Kazen so izrekali izdajalcem in drugim zlo\xc4\x8dincem, ki so delovali proti Rimskemu cesarstvu, najpogosteje umrlim ali ubitim rimskim cesarjem. Prvi med njimi je bil Neron. _NEWLINE_Damnatio memoriae se \xc5\xa1e vedno prakticira, na primer z brisanjem imen ulic po spremembi politi\xc4\x8dnega re\xc5\xbeima.\n_START_SECTION_\nNamen kazni\n_START_PARAGRAPH_\nNamen damnatio memoriae je bil zabrisati vsako sled za sankcionirano osebo, kot da ni nikoli obstajala, da bi se ohranila \xc4\x8dast Rima. V mestu, ki je poudarjalo svojo dru\xc5\xbebeno podobo, ugled in ponos kot temeljno vrednoto rimskega dr\xc5\xbeavljana, je bila damnatio memoriae morda najhuj\xc5\xa1a kazen, ki je lahko doletela rimskega dr\xc5\xbeavljana.\n_START_SECTION_\nPraksa\n_START_PARAGRAPH_\nV starem Rimu so z damnatio memoriae po smrti kaznovali predvsem rimsko elito in cesarje. \xc4\x8ce senatu ali cesarju niso bila v\xc5\xa1e\xc4\x8d dejanja nekega posameznika, sta lahko zasegla njegovo premo\xc5\xbeenje, izbrisala njegovo ime in predelala njegove spomenike. Zaseg premo\xc5\xbeenja in predelava  napisov in kipov  so zgodovinarjem in arheologom pogosto povzro\xc4\x8dali te\xc5\xbeave pri odlo\xc4\x8danju, kdaj je bila damnatio memoriae dejansko izre\xc4\x8dena, \xc4\x8deprav je bila, tako se vsaj zdi, precej redka._NEWLINE_Za neuradne obsodbe zgodovinarji v\xc4\x8dasih uporabijo izraz de facto damnatio memoriae (dejanski izbris iz spomina). Med redkimi posamezniki, ki so bili uradno obsojeni na damnatio memoriae, sta bila ambiciozni vojak Lucij Elij Sejan, ki se je leta 31 zarotil proti cesarju Tiberiju, in njegova sostorilka Livila._NEWLINE_Na damnatio memoriae so bili uradno obsojeni samo trije rimski cesarji: Domicijan, katerega nasilna smrt leta 96 je pomenila konec Flavijske dinastije, socesar Publij Septimij Geta, katerega je po umoru leta 211 iz spomina izbrisal njegov brat Karakala, in leta 311 Maksimijan, katerega je  Konstantin Veliki aretiral in ga kasneje prisilil, da je naredil samomor._NEWLINE_Ali  je bila katera damnatio memoriae popolnoma uspe\xc5\xa1na, ni znano, saj je bilo popoln izbris posameznika iz zgodovinskih zapisov v praksi te\xc5\xbeko izvesti. Senat je na primer na damnatio memoriae posku\xc5\xa1al obsoditi cesarja Kaligula, vendar mu je to prepre\xc4\x8dil Klavdij. Nerona je senat razglasil za sovra\xc5\xbenika dr\xc5\xbeave, vendar mu je Vitelij kljub temu priredil veli\xc4\x8dasten pogreb. Medtem, ko so se kipi nekaterih cesarjev ru\xc5\xa1ili, so se isto\xc4\x8dasno gradili novi. V obtoku so ostali tudi novci s podobami nekaterih obsojenih cesarjev, posebno veliko tistih s podobo Geta.\n_START_SECTION_\nPodobna praksa v drugih dru\xc5\xbebah\n_START_PARAGRAPH_\nKo so stari Izraelci pri\xc5\xa1li v de\xc5\xbeelo Kanaansko, jim je Bog ukazal, naj iztrebijo ve\xc4\x8d poganskih plemen in zaplenijo njihovo premo\xc5\xbeenje. Amale\xc4\x8dani niso bili izbrani samo za uni\xc4\x8denje, ampak je zanje Bog rekel Mojzesu: "Zapi\xc5\xa1i to za spomin v knjigo in povej J\xc3\xb3zuetu, da bom docela izbrisal spomin na Am\xc3\xa1leka izpod neba!"._NEWLINE_V anti\xc4\x8dni Gr\xc4\x8diji je Herostrat podtaknil ogenj v Artemidinem templju v Efezu, da bi postal slaven. Da bi se tak\xc5\xa1no dejanje ne ponovilo, so efe\xc5\xa1ki mestni o\xc4\x8detje prepovedali uporabo njegovega imena in kr\xc5\xa1iteljem zagrozili s smrtno kaznijo. Njihov poskus o\xc4\x8ditno ni uspel, saj se je njegovo ime ohranilo do danes._NEWLINE_Za Egip\xc4\x8dane je bila  zelo pomembna ohranitev njihovega imena. Tisti, ki je uni\xc4\x8dil ime neke osebe, je nekako uni\xc4\x8dil tudi osebo samo. Verjeli so, da to velja tudi po smrti. Faraon Horemheb je zato tako temeljito uni\xc4\x8dil kartu\xc5\xa1e z imeni hereti\xc4\x8dnega faraona Ehnatona iz 18. dinastije in njegovih neposrednih naslednikov, da so jih ponovno odkrili \xc5\xa1ele v 19. stoletju. Pred tem so v isti dinastiji na podoben na\xc4\x8din napadli Ha\xc4\x8depsut, vendar so izbrisali samo napise in njene podobe, na katerih je prikazana kot kronska kraljica Egipta. Podob, na katerih je prikazana samo kot kraljica, niso uni\xc4\x8dili, zato  ne moremo govoriti o popolni damnatio memoriae._NEWLINE_Po smrti pape\xc5\xbea Aleksandra VI. je pape\xc5\xbe Julij II. na dan svoje izvolitve dejal:  "Ne bom \xc5\xbeivel v prostorih, v katerih je \xc5\xbeivel Borgijec, ki je s hudi\xc4\x8devo pomo\xc4\x8djo uzurpiral pape\xc5\xa1ko oblast in one\xc4\x8dastil sveto Cerkev kot nih\xc4\x8de pred njimi.  Zato pod gro\xc5\xbenjo izob\xc4\x8denja prepovedujem vsako govorjenje in razmi\xc5\xa1ljanje o njem. Njegovo ime in spomin morata biti pozabljena.  Vse njegove slike in slike, naslikane zanj,  morajo biti prekrite s \xc4\x8drnim krepom. Vse grobnice Borgijcev se morajo odpreti in njihova trupla poslati tja, kamor spadajo \xe2\x80\x93 v \xc5\xa0panijo". Prostori Borgijcev so ostali zape\xc4\x8dateni do 19. stoletja. _NEWLINE_Adandozan, kralj Dahomeja na za\xc4\x8detku 19. stoletja, je ukazal aretirati svojega brata Gakpeja. Ko je slednji kasneje postal kralj Gezo, se mu je ma\xc5\xa1\xc4\x8deval, tako da je izbrisal spomin na Adandozana. Adandozan se uradno \xc5\xa1e vedno ne uvr\xc5\xa1\xc4\x8da med dvanajst kraljev Dahomeja._NEWLINE_55. bene\xc5\xa1ki do\xc5\xbe Marino Falero je bil obsojen na damnatio memoriae po spodletelem dr\xc5\xbeavnem udaru.\n_START_SECTION_\nDamnatio memoriae v sodobnem svetu\n_START_PARAGRAPH_\nMed sodobnej\xc5\xa1e primere damnatio memoriae spada odstranitev portretov, knjig, fotografij in vseh drugih sledov, na primer v Veliki sovjetski enciklopediji, nasprotnikov Josipa Visarijonovi\xc4\x8da Stalina med Veliko \xc4\x8distko. Ko je sovjetska nogometna ekipa na poletnih Olimpijskih igrah leta 1952 izgubila tekmo z Jugoslavijo, je Stalin ukazal uni\xc4\x8diti vse posnetke z omenjene tekme. Ko je vodstvo Sovjetske zveze prevzel Nikita Hru\xc5\xa1\xc4\x8dov, je bil Stalin sam izbrisan iz nekaterih propagandnih filmov. Mesto Caricin, katerega so v Stalinovem \xc4\x8dasu preimenovali v Stalingrad, se je leta 1961 preimenovalo v Volgograd._NEWLINE_V Argentini je bilo po dr\xc5\xbeavnem udaru leta 1955 prepovedano omenjati odstavljenega Juana Dominga Per\xc3\xb3na. V medijih so ga zato pogosto imenovali kar "odstavljeni tiran". Poleg tega so preimenovali vse bolni\xc5\xa1nice in javne ustanove z njegovim imenom. Fotografije, na katerih je bil prikazan kot vodja Argentine, so prepovedali. Po volitvah leta 2003, na katerih je bil za predsednika izvoljen  N\xc3\xa9stor Kirchner, so za\xc4\x8deli vladavino Jorgeja Rafaela Videla na \xc5\xa1iroko prikazovati  kot nezakonito. Njegov portret v argentinski dr\xc5\xbeavni voja\xc5\xa1ki akademiji so odstranili. _NEWLINE_Podobna usoda je v 10. stoletju po smrti doletela norve\xc5\xa1kega grofa H\xc3\xa1kona Sigur\xc3\xb0arsona.  Snorri Sturluson je o njem zapisal: "Prebivalci Trondheima so grofa Hakona tako sovra\xc5\xbeili, da ga \xc5\xa1e dolgo po smrti nih\xc4\x8de ni imenoval druga\xc4\x8de kot "hudobni grof""._NEWLINE_Po odstavitvi leta 2011 sta bili z vseh egiptovskih spomenikov izbrisani imeni Hosnija Mubaraka in njegove \xc5\xbeene Suzane._NEWLINE_Decembra  2013 je bil iz Korejske delavske partije javno izklju\xc4\x8den in kasneje usmr\xc4\x8den visok severnokorejski politik Jang Song Tek. Na dokumentarnih posnetkih, ki so jih prvi\xc4\x8d objavili oktobra istega leta, so izbrisani vsi kadri, na katerih je bil prisoten._NEWLINE_V judovstvu je \xc5\xa1e vedno v navadi,  da se pri vsakem omenjanju obsodbe vredne osebe doda izraz Yimach Shmo Ve-Zichro (\xd7\x99\xd7\x9e\xd7\x97 \xd7\xa9\xd7\x9e\xd7\x95 \xd7\x95\xd7\x96\xd7\x9b\xd7\xa8\xd7\x95), ki pomeni "naj se njegovo ime izbri\xc5\xa1e iz spomina". V sodobni judovski dru\xc5\xbebi izraz seveda ne pomeni dejanskega izbrisa._NEWLINE_Januarja 2014 so po lo\xc4\x8ditvi francoskega predsednika Fran\xc3\xa7oisa Hollanda in njegove prve dame Val\xc3\xa9rie Trierweiler z uradne internetne strani Elizejske pala\xc4\x8de izbrisali 130 strani besedila s 600 fotografijami.'